Broj: 711-I-737-M-98/22-02-19

Zagreb, 25. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Miroslava Venusa,** **ravnatelja Zavoda za javno zdravstvo Sveti Rok Virovitičko-podravske županije, za davanjem mišljenja Povjerenstva,** na 161. sjednici održanoj dana 25. veljače 2022.g. daje sljedeće

**MIŠLJENJE**

1. **Sukladno članku 18. stavku 2. ZSSI-a, obveznik Miroslav Venus, može istovremeno uz obnašanje dužnosti ravnatelja Zavoda za javno zdravstvo Sveti Rok Virovitičko-podravske županije biti član Upravnog vijeća Hrvatskog zavoda za zdravstveno osiguranje, budući da se radi o ustanovi od posebnog interesa za Republiku Hrvatsku te član Upravnog vijeća Opće bolnice Virovitica, budući da se radi o ustanovi od posebnog interesa za Republiku Hrvatsku, Virovitičko-podravsku županiju i Grad Viroviticu, ali za obavljanje navedenih funkcija nema pravo na novčanu naknadu, osim naknade putnih i drugih opravdanih troškova.**
2. **Sukladno odredbi članka 17. stavka 3. ZSSI-a , obveznik Miroslav Venus može istovremeno uz obnašanje dužnosti ravnatelja Zavoda za javno zdravstvo Sveti Rok Virovitičko-podravske županije temeljem ugovora o djelu obavljati edukacijsku djelatnost ispitivača Hrvatskog autokluba iz predmeta “Pružanje prve pomoći osobama ozlijeđenima u prometnoj nesreći“ te za navedeno primati naknadu.**
3. **Sukladno odredbi članka 17. stavka 4. ZSSI-a obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke II. ove izreke.**

Obrazloženje

Zahtjev za davanjem mišljenja Povjerenstva podnio je obveznik Miroslav Venus, ravnatelj Zavoda za javno zdravstvo Sveti Rok Virovitičko-podravske županije. U Povjerenstvu zahtjev je zaprimljen 17. veljače 2022. pod poslovnim brojem 711-U-2974-M-98/22-01-4, povodom kojeg se vodi predmet broj M-98/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona. Povjerenstvo je uvidom Sudski registar Trgovačkog suda u Bjelovaru utvrdilo da Miroslav Venus obnaša dužnost ravnatelja Zavoda za javno zdravstvo Sveti Rok Virovitičko-podravske županije, čiji je osnivač Virovitičko-podravska županija, stoga je povodom obnašanja navedene dužnosti Miroslav Venus obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da trenutno obnaša funkciju ravnatelja Zavoda za javno zdravstvo Sveti Rok Virovitičko-podravske županije te da je od strane Vlade Republike Hrvatske imenovan za člana Upravnog vijeća Hrvatskog zavoda za zdravstveno osiguranje, te od strane župana Virovitičko-podravske županije za člana Upravnog vijeća Opće bolnice Virovitica. Obveznik traži mišljenje može li biti u navedenim upravnim vijećima bez prava na naknadu. Nadalje, obveznik navodi i da je ovlašten ispitivač Hrvatskog autokluba iz nastavnog predmeta „Pružanje prve pomoći osobama ozlijeđenima u prometnoj nesreći“ temeljem ugovora o djelu pa postavlja upit potpada li obavljanje navedenog posla pod odredbe Zakona.

Člankom 18. stavkom 2. ZSSI-a propisano je da, iznimno od zabrane iz stavka 1. tog članka kojom je obveznicima Zakona zabranjeno da budu članovi nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju.

Navedenim stavkom propisano je također i da za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u registar ustanova i izvan proračunskih fondova od posebnog interesa za Republiku Hrvatsku, Povjerenstvo je utvrdilo da je Hrvatski zavod za zdravstveno osiguranje ustanova od posebnog interesa za Republiku Hrvatsku.

Nadalje, uvidom u registar ustanova i izvan proračunskih fondova od posebnog interesa za Republiku Hrvatsku i jedinice lokalne i područne samouprave, Povjerenstvo je utvrdilo da je Opća bolnica Virovitica ustanova od posebnog interesa za Republiku Hrvatsku, Virovitičko-podravsku županiju te sam Grad Viroviticu.

Slijedom navedenog, obveznik Miroslav Venus može istovremeno uz obnašanje dužnosti ravnatelja Zavoda za javno zdravstvo Sveti Rok Virovitičko-podravske županije biti član Upravnog vijeća Hrvatskog zavoda za zdravstveno osiguranje te član Upravnog vijeća Opće bolnice Virovitica, ali za obavljanje navedenih funkcija nema pravo na novčanu naknadu, osim naknade putnih i drugih opravdanih troškova.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako obavljanje poslova ispitivača Hrvatskog autokluba iz predmeta „Pružanje prve pomoći osobama ozlijeđenima u prometnoj nesreći“, predstavlja obavljanje edukacijske djelatnost u smislu članka 17. stavka 3. ZSSI-a te stoga obveznik Miroslav Venus može obavljati navedeni posao uz obnašanje dužnosti ravnatelja Zavoda za javno zdravstvo Sveti Rok Virovitičko-podravske županije.

Isto tako obveznik za navedene poslove može primati naknade, no iste je temeljem članka 17. stavka 4. dužan prijaviti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Miroslav Venus, putem e-maila
2. Objava na internetskoj stranici Povjerenstva
3. Pismohrana